কেভিন পিটারসেনের টুইট, ‘যে কোনও ক্রিকেটারের জীবনে এমন মুহূর্ত আসতে পারে। কিন্তু তুমি আগের মতোই স্টার’। প্রাক্তন তারকা অ্যান্ড্রু ফ্লিন্টফের টুইট, ‘তুমি এখনও আমার কাছে হিরো’। কিন্তু এমনই সমস্ত সান্ত্বনাবার্তা কি আদৌ প্রলেপ দিতে পারছে ২৪ বছরের বেন স্টোকসের ক্ষতে? রবিবার ইডেন গার্ডেন্সে ম্যাচের শেষ ওভারে স্টোকসের চার বলে চারটি ছয় হাঁকিয়ে কার্লোস ব্রেথওয়েট ছিনিয়ে নিয়েছিলেন টি-টোয়েন্টি বিশ্বকাপ। ম্যাচের পর ইংল্যান্ডের এই তরুণ অলরাউন্ডারকে আক্রমণ করতে ছাড়েননি ফাইনালের সেরা মার্লন স্যামুয়েলসও। সবমিলিয়ে জীবনের কঠিনতম মুহূর্তে দাঁড়িয়ে যেন দিশা হারিয়ে ফেলেছেন স্টোকস।
কিন্তু তাঁর দলের নির্ভরযোগ্য তারকাকে এই বিপর্যয়ের মুখ থেকে বার করে আনতে মরিয়া অইন মর্গ্যান। পরাজিত ইংল্যান্ড অধিনায়ক জানিয়েছেন, রবিবারের শেষ ওভারের দুঃস্বপ্ন শরীর এবং মনের দিক থেকে বিধ্বস্ত করে দিয়েছে স্টোকস’কে। কিন্তু তাঁকে এই পরিস্থিতি থেকে মুক্ত করার দায়িত্ব তাঁর। মর্গ্যান বলেছেন, ‘‘ওইভাবে মার খেলে যে কোনও ক্রিকেটারই মানসিকভাবে ভেঙে পড়তে বাধ্য। ওর ক্ষেত্রেও তাই হয়েছে। হয়তো এই ধাক্কা কাটিয়ে উঠতে স্টোকসের কয়েকটা দিন লেগে যাবে। কিন্তু আমরাও ওর জন্য সমানভাবে সমব্যথী। স্টোকসের যন্ত্রণা আমরাও অনুভব করছি। ওকে আবার স্বাভাবিক হয়ে উঠতে হবে।’’
প্রাক্তন ইংল্যান্ড অধিনায়ক মাইকেল ভন টুইট করেছেন, ‘বন্ধু ভেঙে পড়লে চলবে না। শেষ ওভারে বল করতে গিয়ে তুমি মানসিক দৃঢ়তার পরিচয় দিয়েছ। আমরা তোমার জন্য গর্বিত’। সেই সুরই শোনা গিয়েছে টি-টোয়েন্টি দলের অধিনায়ক মর্গ্যান। তিনি বলেছেন, ‘‘আমরা একসঙ্গে জয়ের আনন্দ ভাগ করে নিয়েছি। এই কঠিন সময়ে স্টোকসের যন্ত্রণাকে দলের সকলে সমানভাবে ভাগ করে নিচ্ছি। হয়তো এই কথাগুলো এখন ওকে স্পর্শ করতে পারবে না। কিন্তু স্টোকস নির্ভীক ক্রিকেটার। ওকে স্বাভাবিক হতেই হবে।’’ বরং শেষ ওভারে ওয়েস্ট ইন্ডিজের কাছে হার মানার ঘটনাকেও সহজভাবে মেনে নিয়েছেন তিনি। মর্গ্যান বলেছেন, ‘‘ক্রিকেট খুবই নিষ্ঠুর খেলা। যে কোনও পরিস্থিতিতে অনেক অঘটন ঘটে যেতে পারে। বল করার সময়েও ম্যাচ আমাদের নিয়ন্ত্রণে ছিল। ফলে এটা ভাবার কারণ নেই যে, শেষ মুহূর্তে তাড়াহুড়ো করে ম্যাচ হাতছাড়া করেছি। ইডেনের দর্শক আমাদের পাশেও ছিল। সমর্থন নিয়ে আমাদের কোনও সমস্যায় পড়তে হয়নি।’’ বরং ইংল্যান্ড অধিনায়ক মনে করছেন, ম্যাচে তাঁদের নিয়ন্ত্রণ বেশি থাকলেও ওয়েস্ট ইন্ডিজ একবারের জন্য লড়াই থেকে ছিটকে যায়নি। তিনি বলেছেন, ‘‘আমি ব্যক্তিগতভাবে মাঠে দাঁড়িয়ে একবারের জন্য এটা মনে করিনি যে, ম্যাচ থেকে ওয়েস্ট ইন্ডিজ ছিটকে গিয়েছে। শুধু শারীরিক শক্তিপ্রয়োগ করলেই চলে না, তারই সঙ্গে এই মানসিক জোরও ধরে রাখতে হয় যে, ওরা ম্যাচটাকে সহজভাবে বিচার করে  পাল্টা লড়াই করেছে। ওয়েস্ট ইন্ডিজ দলেও দুর্দান্ত কিছু ক্রিকেটার রয়েছে। ওরাই মসৃণভাবে ম্যাচকে নিজেদের আয়ত্তে নিয়ে এসেছে।’’
টি-টোয়েন্টি বিশ্বকাপ থেকে তাঁর প্রাপ্তি কী? মর্গ্যান বলছেন, ‘‘সবমিলিয়ে এই দলের প্রত্যেক ক্রিকেটারকে নিয়ে আমি গর্বিত। অধিনায়ক হিসাবে আমি সকলকে স্বাধীনভাবে স্বাভাবিক ক্রিকেট খেলার পরামর্শ দিয়ে এসেছি। ফাইনালে হার নিঃসন্দেহে দুঃখজনক, কিন্তু তাই বলে কোনও ক্রিকেটার সম্পর্কে হতাশা নেই। বরং এই হার থেকেই শিক্ষা নিয়ে নতুন এক অধ্যায়ে পা রাখার অভিযানই হয়তো শুরু হল। আমি এই দলকে নিয়ে আগের মতো খুবই আশাবাদী।’’
যাঁকে নিয়ে এত আলোচনা, সেই বেন স্টোকসও হয়তো ধাক্কা সামলে ওঠার চেষ্টা করছেন। প্রাক্তন ক্রিকেটারদের সান্ত্বনাবার্তায় অভিভূত তিনিও। স্টোকস টুইট করেছেন, ‘হতাশার সেই শেষ ওভারটা দেখার পরেও প্রত্যেকে যেভাবে আমাকে মানসিক সাহস জুগিয়ে বার্তা পাঠিয়েছেন, তা দেখে আমি অভিভূত। বিশ্বকাপ ফাইনালে নিজের দেশকে প্রতিনিধিত্ব করতে পেরে গর্বিত। সকলের কাছে আমি কৃতজ্ঞ’।